**Antaiopolis** (m.kreik. Ἀνταιόπόλις, myös Ανταιούπολις, *Antaiūpolis/Antaioupolis* tai Ἀνταίον πόλις, *Antaion polis*, lat. *Antaeopolis*) eli **Tjebu** (egypt. 𓋸𓅱𓊖, *Ṯbw*) tai **Djew-ka** (egypt. 𓈋𓈎𓀠𓏏𓊖, *Ḏw-qꜣ*, kopt. *Ⲧⲕⲱⲟⲩ, Ⲧⲕⲟⲟⲩ*) oli kaupunki muinaisessa Egyptissä. Se sijaitsi Ylä-Egyptissä ja kuului Antaiopoliteen nomokseen, jonka pääkaupunki se oli.

Maantiede
---------

Antaiopoliin kaupunki sijaitsi Niilin itärannalla suunnilleen pohjoisenpuoleisen Lykopoliin ja etelänpuoleisen Panopoliin puolivälissä. Joen toisella puolella kaupungin kohdalla sijaitsivat muun muassa Apollonopolis Heptakomias Mikra ja Afroditopolis. Nykyisin kaupungin paikka tunnetaan nimellä *Qau el-Kebir* (*Qaw el Kebir*).

Nomarkki eli nomoksen päällikkö Wahkan patsas Antaiopoliista, n. 1760 eaa.

Historia
--------

Egyptiläisessä mytologiassa Antaiopoliin läheinen tasanko oli Isiksen ja Sethin (Tyfonin) taistelukenttä, kun Isis kosti miehensä ja veljensä Osiriksen surman. Kaupungissa palvottiin myös Nemty-jumalaa, joka tunnettiin kreikaksi nimellä Antaios, vaikkakin kyseessä ei välttämättä ollut kreikkalaisen mytologian muutoin tuntema Antaios. Antaioksen kultti oli libyalaista alkuperää.

Kaupunki oli olemassa edelleen kreikkalais-roomalaisella kaudella. Sen asukkaasta käytettiin etnonyymiä *Antaiopolitēs* (Ἀνταιοπολίτης). Varhaisella kristillisellä kaudella Antaiopolis toimi piispanistuimena. 600-luvulla se oli arkkipiispanistuin, ja sen arkkipiispa johti kahdeksaa muuta piispaa.

Rakennukset ja löydökset
------------------------

Antaiopoliissa oli Antaiokselle omistettu temppeli, josta on löydetty joitakin osia. Sitä ilmeisesti laajennettiin hellenistisellä kaudella, sillä yhdestä temppelin kivestä on löydetty kuningas Ptolemaios IV:n ja kuningatar Arsinoe III:n nimet. Muslimiaikana temppelin kiviä käytettiin uudelleen Ibrahim Paššan palatsin rakentamiseen. Temppelistä oli enemmän pystyssä vielä 1800-luvulla.

Lähteet
-------

1. ↑  Klaudios Ptolemaios: *Geografia* 4.5.71; Stefanos Byzantionlainen sub voce Plinius vanhempi: *Naturalis historia* 5.9.9, 38; Plutarkhos: *Eläinten älykkyydestä eli Ovatko maa- vai vesieläimet älykkäämpiä* (*De sollertia animalium*) 23; *Itinerarium Antonini Augusti* s. 731.
2. ↑  Schweitzer, Simon D.: Ṯbw *Ancient Egyptian Dictionary*. Viitattu 19.1.2021.
3. ↑  Ḏw-qꜣ *Ancient Egyptian Dictionary*. Viitattu 19.1.2021.
4. 1 2 3 4 5 6  Smith, William: "Antaeopolis", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
5. 1 2  Antaiopolis/Tkoou *Pleiades*. Viitattu 19.10.2020.
6. 1 2  Antaiopolis (Egypt) 4 Qaw el Kebir - Ανταιούπολις *ToposText*. Viitattu 19.10.2020.
7. ↑  Antaiopolis (Qaw el-Kebir) *Trismegistos*. Viitattu 19.10.2020.
8. ↑  Diodoros Sisilialainen: *Historian kirjasto* 1.21.
9. ↑  Ghani, Mohamed Abdel: "The Antaiopolite Nome and its Administrative Changes under Roman Rule". Teoksessa Hawass, Zahi (toim.): *Egyptology at the Dawn of the Twenty-first Century*, s. 75. Proceedings of the Eighth International Congress of Egyptologists, Cairo, 2000, Nide 2. American University in Cairo Press, 2003. ISBN 9789774247149. Teoksen verkkoversio.
10. ↑  Antaiopolis *Description de l'Egypt*.  1810–1820. Viitattu 19.10.2020.

Aiheesta muualla
----------------

* Kuvia tai muita tiedostoja aiheesta **Antaiopolis** Wikimedia Commonsissa